Plaaslike sementprodusente wil invoere stuit | Maroela Media
Plaaslike sementprodusente gaan binnekort aan die parlement se deur klop om 'n ingrypingstrategie in die sektor van stapel te stuur.
Die sementbedryf maan al maande lank dat dit nie teen die oorvloed goedkoop sementinvoere kan meeding nie en het al voorheen by die departement van handel en nywerheid én die Suid-Afrikaanse handelsadministrasiekommissie (Itac) aangeklop om die bedryf te ondersteun deur middel van tariewe.
Bryan Perrie, 'n bedryfswoordvoerder en besturende direkteur by die Concrete Institute sal die week voorleggings aan die parlementêre komitee doen. "Ons wil nie mededinging stuit nie, maar vra slegs dat dit regverdig is. Om in Suid-Afrika 'n onderneming te bestuur kos baie meer as wat dit in ander lande, wat sement hierheen uitvoer, kos."
Volgens Industry Insight, 'n konstruksie-intelligensieagentskap, het sementinvoere na Suid-Afrika met 293% gestyg tussen Julie verlede jaar en Julie vanjaar. Na verwagting sal die syfer vanjaar verder styg.
"'n Bestaanskrisis staar tans die bedryf in die gesig, wat dreig om die industriële kapasiteit van die land verder oor die afgrond te druk. Ons het dringende optrede nodig en het Itac gevra om 'n beskermingsaksie in te stel teen goedkoper sementinvoere. Tans is invoere amper 45% goedkoper as plaaslike produsente se pryse. Dit versteur die mark se pryse," sê Perrie.
Die plaaslike bedryf gaan al heelwat jare gebukkend onder 'n swak ekonomie. Die sementvervaardiger PPC is een van talle Suid-Afrikaanse konstruksieondernemings wat sakereddingsplanne moes instel. Die onderneming bestaan al sedert 1892.
Hy voeg by dat die Suid-Afrikaanse sementbedryf aan soveel regulatoriese vereistes moet voldoen, waaronder die nuutingestelde koolstofbelasting en stygende energiekoste, waaraan oorsese produsente nie hoef te voldoen nie.
"Die plaaslike sementbedryf betaal enorme bedrae belasting wat bydra tot die staat se fiskus en nasionale ontwikkeling bevorder, iets wat die oorsese firmas ook nie doen nie," sê hy.
Volgens die Construction Industry Development Board (CIDB) se konstruksie-moniteringsverslag vir die derde kwartaal van 2018 dra die bedryf by tot 8% van formele indiensneming in Suid-Afrika en tot 17% in die informele sektor. Tussen 2009 en 2017 het die bedryf 170 000 werksmoontlikhede in die formele sektor geskep, met 93 000 in die siviele sektor en 76 000 in die boubedryf.
"Die land se grootste uitdaging tans is werkloosheid, wat tot onrus lei en ekonomiese groei stuit."
As die plaaslike infrastruktuurbedryf en vervaardigingskapasiteit gestimuleer word, kan die werkloosheidskrisis ook beter aangepak word. Geleenthede word ook vir jongmense en volwassenes geskep, sê Perrie. "Goedkoop sement gaan egter tot hierdie krisis bydra en sal tot verliese oor die hele waardeketting lei."
Perrie wys verder uit dat die plaaslike sementbedryf die kapasiteit het om 20 miljoen ton sement per jaar te vervaardig, hoewel dit tans slegs 13 miljoen ton per jaar vervaardig. "Ons wil deel wees van die inklusiewe groei wat pres. Cyril Ramaphosa by die Wêreld- Ekonomiese Forum in Kaapstad voorgestel het. Hy het gesê dit is nou Afrika se tyd, en Afrika se eeu, en ons wil dit op ons bedryf toepas."
Perrie voer aan dat die bekragtiging van die plan vir die Afrika- kontinentale vryhandelsgebied (AKV) slegs sal werk as daar vir groei in infrastruktuur voorsiening gemaak word. "As ons dit nie kan verskaf nie, kan handel nie bewerkstellig word nie. Ons het paaie, brûe, hawens en lughawens nodig. Die AKV benodig die oorlewing van 'n plaaslike, goed gereguleerde en doeltreffende sement- en betonbedryf."
Die regering sal wakker skrik as dit klaar te laat is. Die vakbonde betrokke verstaan nie, en probeer nie verstaan nie. Daar kan maar miljoene werkloos wees. Solank die 100 of so wat werk het goed betaal word.
'n Ander ding wat ek ook wonder, is hierdie ingevoerde sement op standaard. Daar word soveel gemors uit Sjina ingevoer, en dan is die goed so substandaard, dat jy dit na 'n kort tyd weer moet vervang. In die verlede het die SABS ons beskerm, maar deesdae is daar geen beskerming meer nie en kan ons vir dieselfde gemors oor en oor en oor betaal.
Hierdie goedkoper sement is ook vilgend my nie dieselfde kwaliteit as PPC selfs al dui die sak dit so aan.
Meer krake kom is vloere voor wat daarmee gegooi is.
Wie se skuld is dit dat plaaslike produkte onbekostigbaar is ? As die verbruiker dit nie kan bekostig nie , moet die deure maar sluit .